ET Euroopa Liidu Teataja C 155/11

Seaduse nr 182/2006 (pankroti ja selle menetlemise kohta) (maksejõuetusseadus) paragrahvi 370 kohase pankrotiotsuse ja maksejõuetuse väljakuulutamise oluliste osade avalikustamine („väljavõte kohtuotsusest“)

Kutse nõude esitamiseks – kehtestatud tähtaegadest tuleb kinni pidada

Kutse nõude vaidlustamiseks – kehtestatud tähtaegadest tuleb kinni pidada

(2018/C 155/07)

Võlgniku andmed : ERB bank, a.s., (likvideerimisel), Tšehhi õiguse kohaselt asutatud ja tegutsev aktsiaselts, mille registrijärgne asukoht on Čechyňská 419/14a, Trnitá, 602 00 Brno, Tšehhi Vabariik, registrikood: 284 28 943, kantud Praha munitsipaalkohtu hallatavasse äriregistrisse, B jagu, kanne 14463.

Maksejõuetuskohtu andmed : Brno piirkonnakohus, mille registrijärgne asukoht on Rooseveltova 648/16, 602 00 Brno, Tšehhi Vabariik.

Likvideerija andmed : Jiřina Lužová, jurist, kelle registrijärgne asukoht on Dušní 866/22, 110 00 Praha 1, Tšehhi Vabariik, registrikood: 44686650, e-post: ak@akluzova.cz, telefoninumber +420 222327902.

19. märtsil 2018 tegi Brno piirkonnakohus otsuse nr KSBR 33 INS 19795/2017-A-22, milles muu hulgas vastavalt Tšehhi õigusele (seadus nr 182/2006 pankroti ja selle menetlemise kohta (maksejõuetusseadus), muudetud kujul):

a) kuulutati välja võlgniku ERB bank, a.s. (likvideerimisel), Tšehhi õiguse kohaselt asutatud ja tegutsev aktsiaselts, mille registrijärgne asukoht on Čechyňská 419/14a, Trnitá, 602 00 Brno, Tšehhi Vabariik, registrikood: 284 28 943, kantud Praha munitsipaalkohtu hallatavasse äriregistrisse, B jagu, kanne 14463 (võlgnik), pankrot, ja

b) kuulutati välja maksejõuetus võlgniku varade suhtes (otsus).

Samuti määrati otsusega võlgniku likvideerijaks Jiřina Lužová, jurist, kelle registrijärgne asukoht on Dušní 866/22, 110 00 Praha 1, Tšehhi Vabariik, registrikood: 44686650.

Võlgniku aruannetes sisalduvad võlausaldajate nõuded loetakse esitatuks. Võlausaldajatele antakse sellest asjaolust isiklikult teada 60 päeva jooksul alates maksejõuetuse väljakuulutamisest. Tähtaeg on 18. mai 2018.

Eelmise lõigu kohases teates esitatud nõude suurust või laadi vaidlustada sooviv võlausaldaja võib nelja kuu jooksul alates maksejõuetuse väljakuulutamise kuupäevast esitada likvideerijale kirjaliku vastuväite. Vastasel korral eeldatakse, et võlausaldaja on teates esitatuga nõus. Tähtaeg on 19. juuli 2018. Võlausaldaja, kelle registreeritud aadress, kontor, elukoht või alaline elukoht on Euroopa Liidu või Euroopa Majanduspiirkonna liikmesriigis, võib esitada vastuväite selle riigi ametlikus keeles. Vastuväite päisesse tuleb kirjutada tšehhikeelne tekst „Podání námitky proti výši pohledávky“ [„Nõude suuruse vaidlustamine“]. Kui vastuväite sisu on likvideerijale arusaadav, võtab ta vastuvõite arvesse ka juhul, kui kõnealust teksti ei ole päisesse kirjutatud. Likvideerija ei pea hilisemat vastuväidet arvesse võtma, välja arvatud juhul, kui on selge, et see esitati selle käsitlemise eest vastutavale asutusele õigel ajal. Likvideerija võib nõuda, et võlausaldaja esitaks vastuväite tšehhikeelse tõlke.

Kolme kuu jooksul alates otsuse avaldamisest Euroopa Liidu Teatajas võib võlausaldaja esitada vastuväite, kui ta ei ole likvideerijalt teadet saanud vastavalt maksejõuetusseaduse § 373 lõikele 2. Vastuväites tuleb märkida võlausaldaja nõude suurus võlgniku varade suhtes maksejõuetuse väljakuulutamise kuupäeva seisuga. Vastuväitele tuleb lisada ametlikud dokumendid, mis tõendavad väidetava nõude suurust, nõude tekkimise kuupäeva ja nõude laadi, eriti seda, kas nõue on esitatud maksejõuetusvarade suhtes (maksejõuetusseaduse § 168), kas nõue on käsitatav maksejõuetusvarade suhtes esitatava nõudena (maksejõuetusseaduse § 169), kas nõue hõlmab tagatist, kas nõue on mõnel muul viisil tagatud või on tegemist kõrvalnõudega (maksejõuetusseaduse § 172 lõige 2) ning kas riigil on nõude suhtes omandireservatsioon. Võlausaldaja, kelle registreeritud aadress, kontor, elukoht või alaline elukoht on Euroopa Liidu või Euroopa Majanduspiirkonna liikmesriigis, võib esitada vastuväite selle riigi ametlikus keeles. Vastuväite päisesse tuleb kirjutada tšehhikeelne tekst „Přihláška pohledávky“ [„Nõude esitamine“]. Kui vastuväite sisu on likvideerijale arusaadav, võtab ta vastuväite arvesse ka juhul, kui kõnealust teksti ei ole päisesse kirjutatud. Likvideerija ei pea hilisemat vastuväidet arvesse võtma, välja arvatud juhul, kui on selge, et see esitati selle käsitlemise eest vastutavale asutusele õigel ajal. Likvideerija võib nõuda, et võlausaldaja esitaks vastuväite tšehhikeelse tõlke.

Jiřina Lužová, jurist, ERB bank, a.s. (likvideerimisel) likvideerija